Euroopassa on paljon terroristien ”nukkuvia soluja”.

Jihadi John koulutti Sri Lankan terroristien johtajaa. INTEL GROUP

Britannian sisäisestä turvallisuudesta vastaava salainen palvelu MI5 varoittaa uudesta terrori-iskujen aallosta Euroopassa. Terrorijärjestö Isisillä on MI5:n mukaan Euroopassa lukuisia ”krokotiilisoluja”, nukkuvia terroristisoluja valmiina toimintaan.

Sri Lankan pääsiäisiskujen pääsuunnittelija Abdul Lathief Jameel Mohamed, 36, oli opiskellut Lontoossa Kingstonin yliopistossa 2006-2007 ilmailun tekniikkaa.

Samaan aikaan Lontoossa vaikutti vihasaarnaaja Shakeel Begg, joka puhui myös yliopistolla saarnaten jihadia.

Mohammed matkusti Britanniasta Australiaan jatkamaan opintojaan ja tiedustelulähteiden mukaan hän radikalisoitui siellä. Hän tutustui Melbournessa paikallisiin jihadisteihin.

Viisi pommia räjähti Sri Lankassa pääsiäisenä lähes samanaikaisesti kahdessa kirkossa ja kolmessa loistohotellissa. EPA/AOP

Jihadi Johnin kaveri

Australiasta Mohamed matkusti Syyriaan ja liittyi Isisiin. Hän kuului tiedustelulähteiden mukaan soluun, jonka yksi jäsen oli pahamaineinen Mohamed Emwazi, joka tunnetaan paremmin nimellä Jihadi John.

Britanniassa asunut ja opiskellut Emwazi esiintyi elokuussa vuonna 2014 videolla, jolla surmattiin amerikkalainen journalisti James Foley.

Marraskuussa 2014 julkaistiin video, jolla Emwazi surmaa vangiksi otetun syyrialaisen upseerin. Emwazi esiintyi myös amerikkalaisen Peter Abdulrahman Kassigin irtileikatun pään kanssa. Hän esiintyi myös muissa murhavideoissa.

Jihadi Johnin tiedetään kouluttaneen myös Sri Lankan iskuissa itsensä räjäyttänyttä Mohamedia, kirjoittaa Sunday Times.

Sri Lankan iskuissa kuoli 253 ja loukkaantui yli 500 ihmistä. EPA/AOP

Sri Lanka oli vasta testi

Tiedustelulähteiden mukaan Euroopassa on useita jihadistien soluja, jotka ovat saaneet koulutusta muun muassa Syyriassa. Yksi heidän innoittajansa ja kouluttajansa on ollut juuri Jihadi John.

– Nyt kun Isis on lyöty Syyriassa ja Irakissa, se alkaa käyttäytyä väkivaltaisesti muualla, kertoo radikalisoitumista King’s Collegessa Lontoossa tutkiva Charlie Winter Sunday Timesille.

– Näkymä on todella synkkä. Iskuja on tulossa säännöllisesti lähitulevaisuudessa. Sri Lanka ei ollut ollut mikään kertaluontoinen tapahtuma. Se oli pikemminkin testi, kertoo Winter.